b'\n_START_ARTICLE_\nPolovetsid\n_START_PARAGRAPH_\nPolovetsid (ka k\xc3\xb5pt\xc5\xa1akid, kipt\xc5\xa1akid, kumaanid) oli turgi rahvas. Nad k\xc3\xb5nelesid turgi keelte k\xc3\xb5pt\xc5\xa1aki r\xc3\xbchma kuulunud polovetsi keelt._NEWLINE_Polovetsid olid p\xc3\xa4rit Altaist. Nad kuulusid europiidsesse rassi. 9. sajandil hakkasid polovetsid liikuma l\xc3\xa4\xc3\xa4nde, 11. sajandi keskpaigas \xc3\xbcletasid nad Volga ning j\xc3\xb5udsid Doni-, Dnepri- ja Dnestri-\xc3\xa4\xc3\xa4rsete steppideni. Pet\xc5\xa1eneegid lahkusid polovetside survel l\xc3\xa4\xc3\xa4nde._NEWLINE_Polovetside suhted Kiievi-Venega olid kord rahumeelsed, kord vaenulikud. Polovetsid sooritasid ka r\xc3\xbc\xc3\xbcsteretki Vene aladele. 11. sajandil toimus polovetside ja Kiievi-vene v\xc3\xbcrstide vahel l\xc3\xa4henemine, v\xc3\xbcrstid kasutasid omavahelises v\xc3\xb5imuv\xc3\xb5itluses liitlastena polovetse (Oleg Svjatoslavit\xc5\xa1 v\xc3\xb5imuv\xc3\xb5itluses Vsevolod Jaroslavit\xc5\xa1iga (1078)) ning s\xc3\xb5lmisid ka d\xc3\xbcnastilisi liite polovetside valitsejate t\xc3\xbctardega. Kiievi suurv\xc3\xbcrst (1093\xe2\x80\x931113) Svjatopolk abiellus 1094. aastal Tugor-khaani t\xc3\xbctrega. Novgorodi ja Galiitsia-Vol\xc3\xb5\xc3\xb5nia v\xc3\xbcrst Mstislav Mstislavit\xc5\xa1 Udaloi oli abielus kumaanide khaani K\xc3\xb6teni ehk Kotyani t\xc3\xbctrega._NEWLINE_12. sajandi alguses tugevnenud keskv\xc3\xb5imuga Kiievi-Vene alustas suurv\xc3\xbcrst Vladimir Monomahhi valitsusajal polovetside aladele laienemist ning sundis neid ajutiselt taganema P\xc3\xb5hja-Donetsi j\xc3\xb5est ida poole. Nad osalesid ka Gruusia kuningriigi ja kuningas Daviti v\xc3\xb5itluses vaenlastega Kaukasuse piirkonnast._NEWLINE_Polovetside asuala laienes 12. sajandil ka Musta merega piirnevatele Bulgaaria aladele, kus nad toetasid v\xc3\xb5itlust B\xc3\xbctsantsi keisririigiga ja valahhide ja bulgaarlaste m\xc3\xa4ssu, mis viis teise Bulgaaria riigi tekkimiseni 1187. aastal._NEWLINE_11.\xe2\x80\x9315. sajandini nimetati Doonau suudme ja Tjan-\xc5\xa0ani vahelist ala K\xc3\xb5pt\xc5\xa1aki stepiks. Polovetside p\xc3\xb5hitegevusala oli r\xc3\xa4ndkarjakasvatus._NEWLINE_1223. aastal sai vene-polovetsi \xc3\xbchisv\xc3\xa4gi Kalka lahingus mongoli v\xc3\xa4elt l\xc3\xbc\xc3\xbca. T\xc5\xa1ingis-khaan surma j\xc3\xa4rel (1227) sai p\xc3\xa4rijaks 1229. aastal tema poeg, karismaatiline Ugedei. \xc3\x9chena oma esimestest tegudest saatis Ugedei v\xc3\xa4ed vallutama ba\xc5\xa1kiire, Volga bulgareid ja teisi rahvaid K\xc3\xb5pt\xc5\xa1aki kontrollitud steppides. T\xc5\xa1ingis-khaani pojapoeg Batu-khaan (D\xc5\xbeut\xc5\xa1i poeg) vallutas 1236\xe2\x80\x931237 Volga bulgarite khaaniriigi, mordvalased, t\xc5\xa1uva\xc5\xa1id ja teised L\xc3\xb5una-Venemaa steppide rahvad._NEWLINE_P\xc3\xa4rast mongolite vallutust 1237\xe2\x80\x931240 lakkasid polovetsid iseseisva poliitilise \xc3\xbcksusena olemast ja neist kujunes Kuldhordi turgikeelne rahvastik. Polovetsid m\xc3\xa4ngisid olulist rolli kum\xc3\xb5kkide, balkaaride, karat\xc5\xa1aide, krimmitatarlaste, tatarlaste ja ba\xc5\xa1kiiride kujunemisel. M\xc3\xb5nev\xc3\xb5rra v\xc3\xa4iksem, kuid samuti oluline oli polovetside roll kasahhide ja karakalpakkide etnogeneesis. Mongolite eest Ungarisse ja hiljem Bulgaariasse p\xc3\xb5genenud polovetsid sulandusid seal kohaliku elanikkonna hulka.'